
Text rozhodnutia
Súd: Krajský súd Banská Bystrica Spisová značka: 13Co/306/2016 Identifikačné číslo súdneho spisu: 6715208271 Dátum vydania rozhodnutia: 09. 08. 2016 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2016:6715208271.1 Rozhodnutie Krajský súd v Banskej Bystrici ako súd odvolací v senáte zloženom z predsedu senátu JUDr. Ferdinanda Zimmermanna a sudcov JUDr. Danice Kočičkovej a JUDr. Amy Odalošovej v právnej veci navrhovateľa W. V., nar. XX.XX.XXXX, bytom T. XX/XXXX, XXX XX G. proti odporcovi Y. V., nar. XX.XX.XXXX, bytom P. - V. II, č. XX, o povolenie obnovy konania, na odvolanie navrhovateľky zo dňa 02. 03. 2016 proti uzneseniu Okresného súdu Zvolen č.k. 717C 207/2015-27 zo dňa 11. 02. 2016 takto r o z h o d o l : Uznesenie okresného súdu p o t v r d z u j e . o d ô v o d n e n i e : 1. Napadnutým rozhodnutím súd odmietol podanie navrhovateľky zo dňa 08. 06. 2015, ktoré bolo doručené súdu dňa 08. 06. 2015, ktoré by mohlo byť návrhom na začatie konania, označené ako „návrh na obnovenie konania zo dňa 25. 08. 2014 podaný na Okresný súd Zvolen“. Súd zistil, že podanie navrhovateľky nemalo náležitosti podľa ust. § 42 ods. 3 OSP a podľa § 79 ods. 1 OSP a preto v zmysle ust. § 43 ods. 1 OSP uznesením vyzval navrhovateľku uznesením zo dňa 09. 09. 2016 vyznal navrhovateľku na odstránenie vád uvedených vo výrokovej časti uznesenia v lehote do 15 dní od doručenia uznesenia a to sp. zn., o ktorého obnovu žiada, a navrhovaný výrok súdu o tom, že súd povoľuje obnovu konania. Uznesenie č.k. 17C 2007/2015-11 zo dňa 09. 09. 2015 bolo navrhovateľke doručené dňa 14. 09. 2015. Následne súd konštatoval, že navrhovateľka doručila súdu podanie zo dňa 28. 09. 2015 a 10. 02. 2016, z nich však súd nezistil, obnova ktorého konania by mala byť povolená. Keďže súd nedokázal z podaní navrhovateľky ustáliť, o ktoré konanie by malo byť obnovené a pre tento nedostatok nemožno v konaní pokračovať, pričom navrhovateľka bola o možnosti odmietnutia podania poučená, súd rozhodol tak, že jej podanie odmietol. 2. Proti uzneseniu odvolanie podala navrhovateľka. Uviedla, že Okresný súd vo Zvolene požiadala o vysporiadanie aj prostredníctvom obnovenia vysporiadania s veľmi vážnych životných dôvodov. Je čiastočná invalidná dôchodkyňa s postihom 45%. Prišla o rodinný dom - byt a ešte predtým v roku 2005 o značný finančný obnos cca 400 000,- Sk. Jej bývalý manžel jej vysvetlil, že tieto peniaze použil na rekonštrukciu spoločnej chaty nachádzajúcej sa v P. na ul. V.. Zistila, že peniaze neboli použité tak, ako mali. Bývalý manžel to uznal dohodou listom u notára a vyplatil jej obnos 240 000,- Sk. Ona v porovnaní s tým, čo jej patrí vidí dôvod, ako okradnutie chorého človeka, ktorý prechádzal liečením. Má problém so zamestnaním, neustále vyhadzovanie ako ochorela, ako z P., tak aj zo sociálneho mestského bytu, čo jej neprispieva k dobrému zdravotnému stavu. Súd a bývalý manžel jej nechce pomôcť vrátiť aspoň to, čo jej pomôže k vysporiadaniu nájmu po rozvode a stále má problémy s vyhadzovaním na ulicu. Preto žiada súd o pomoc, aby v tejto veci už nedochádzalo k nevhodným tragickým situáciám v rodine, ako na to doplatil aj jej syn, pretože v čase vyhodenia z P. bol študentom vysokej školy baníctva v Banskej Bystrici, musel odísť a zamestnať sa. Od vtedy má jej syn psychické problémy, je neustále napätý a nespokojný a nepridáva to na zdravotnom stave ani jej. Na záver podania navrhovateľka uviedla, že by bolo vhodné vyjadrenie oboch sa pred súdom, nech súd rozhodne, všetky potrebné doklady potvrdzujúce jej domáhania sa súdu už doložila. 3. Krajský súd ako súd odvolací preskúmal vec viazaný odvolacími dôvodmi (§ 380 CSP, § 379 CSP bez nariadenia pojednávania podľa § 385 CSP a uznesenie okresného súdu potvrdil podľa § 387 CSP, ako vo výroku vecne správne. Odvolací súd sa v celom rozsahu stotožňuje s odôvodnením napadnutého rozhodnutia a obmedzuje sa len na skonštatovanie správnosti jeho dôvodov (§ 387 CSP). 4. Na základe všeobecnej poučovacej povinnosti a podľa ust. § 160 ods. 2 CSP súd poučuje navrhovateľku, že má právo zvoliť si advokáta, alebo má možnosť obrátiť sa na centrum právnej pomoci, kde bude náležite poučená o svojich právach a prípadnom správnom podaní, ktorým sa môže obrátiť na súd vo veci uplatňovania svojich práv. O veci senát odvolacieho súdu rozhodol pomerom hlasov členov senátu 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6715208271.1 (dáta aktuálne k 10. 11. 2026). Záväzné je znenie zverejnené súdom.




